b'\n_START_ARTICLE_\nStonesoft\n_START_SECTION_\nHistoriaa\n_START_PARAGRAPH_\nStonesoftin perusti Unicissa, Teklassa ja Oraclessa ty\xc3\xb6skennellyt tekniikan ylioppilas Ilkka Hiidenheimo vuonna 1990. Seuraavana vuonna toiseksi omistajaksi ja toimitusjohtajaksi tuli Hannu Turunen. Vuonna 1995 tuotiin markkinoille ensimm\xc3\xa4inen tuote Stonebeat._NEWLINE_Stonesoft listautui Helsingin p\xc3\xb6rssiin niin sanotun IT-kuplan aikana huhtikuussa 1999. Yhti\xc3\xb6n markkina-arvo kasvoi jopa 880 miljoonaan euroon kev\xc3\xa4\xc3\xa4ll\xc3\xa4 2000. Vuoteen 2008 menness\xc3\xa4 arvosta oli kadonnut noin 98\xc2\xa0% (markkina-arvo 14,9 milj. euroa maaliskuussa 2008 ). Listautumisen yhteydess\xc3\xa4 silloinen toimitusjohtaja Hannu Turunen arvioi Stonesoftilla olevan paremmat kasvun\xc3\xa4kym\xc3\xa4t kuin Microsoftilla. Syyskuussa 2009 Helsingin Kauppakorkeakoulun (nykyisin Aalto-yliopisto) rahoituksen professori Vesa Puttonen valitsi suosikkiosakkeekseen Stonesoftin._NEWLINE_Vuonna 2000 Stonesoftin toimitusjohtajaksi tuli Esa Korvenmaa Sonerasta. Vuonna 2002 h\xc3\xa4nen tilalleen otettiin Hannu Turusen veli Jorma Turunen. Teknologiajohtajana toiminut Ilkka Hiidenheimo otti toimitusjohtajuuden k\xc3\xa4siins\xc3\xa4 2004. H\xc3\xa4n ei kahdeksaan vuoteen nostanut yrityksest\xc3\xa4\xc3\xa4n palkkaa eik\xc3\xa4 osinkoja, mutta oli vuosikymmenen vaihteen osakeanneissa saanut l\xc3\xa4hes 50 miljoonan euron myyntivoitot._NEWLINE_Kev\xc3\xa4\xc3\xa4ll\xc3\xa4 2013 Intelin yhdysvaltalainen tyt\xc3\xa4ryhti\xc3\xb6 McAfee teki Stonesoftin osakekannasta l\xc3\xa4hes 300 miljoonan euron tarjouksen. T\xc3\xa4m\xc3\xa4 oli yli kaksi kertaa enemm\xc3\xa4n kuin osakkeiden senhetkinen hinta p\xc3\xb6rssiss\xc3\xa4._NEWLINE_Osake noteerattiin viimeisen kerran Helsingin p\xc3\xb6rssiss\xc3\xa4 20.11.2013.\n_START_SECTION_\nKehittyneet evaasiotekniikat ja tietoturvallisuus\n_START_PARAGRAPH_\nVuonna 2010 Stonesoft avasi keskustelun kehittyneist\xc3\xa4 evaasiotekniikoista (Advanced Evasion Techniques). Stonesoftin mukaan kehittyneet evaasiotekniikat pystyv\xc3\xa4t l\xc3\xa4p\xc3\xa4isem\xc3\xa4\xc3\xa4n melkein kaikki olemassa olevat tietoturvaj\xc3\xa4rjestelm\xc3\xa4t aiheuttaen siten vakavasti otettavan uhan tietoj\xc3\xa4rjestelmille ymp\xc3\xa4ri maailman. _NEWLINE_Stonesoft on panostanut vahvasti tietoturvaosaamiseensa ja nimitti kev\xc3\xa4\xc3\xa4ll\xc3\xa4 2012 Jarno Limn\xc3\xa9llin kyberturvallisuusjohtajakseen. Limn\xc3\xa9ll vastasi yhti\xc3\xb6n kyberturvallisuusstrategiasta  ja -kumppanuuksista vuoteen 2015, jolloin erosi yhti\xc3\xb6n palveluksesta. Limn\xc3\xa9ll kirjoitti tietoturvallisuudesta muun muassa Iltalehden blogissa._NEWLINE_Kes\xc3\xa4ll\xc3\xa4 2012 Stonesoft toi markkinoille uuden tietoturvatuotteen Evasion Prevention System (EPS), jolla on mahdollista tunnistaa ja torjua kehittyneit\xc3\xa4 evaasiotekniikoita. Yritys tarjoaa organisaatioille my\xc3\xb6s testity\xc3\xb6kalun, jolla ne voivat testata tietoturvansa tason kehittyneit\xc3\xa4 evaasiotekniikoita vastaan._NEWLINE_Stonesoftin tuotebr\xc3\xa4ndi oli aiemmin nimelt\xc3\xa4\xc3\xa4n StoneGate, joka yhdist\xc3\xa4\xc3\xa4 verkkotietoturvan, saatavuuden ja kuormantasausteknologian yhten\xc3\xa4iseksi j\xc3\xa4rjestelm\xc3\xa4ksi. Vuoden 2012 alussa Stonesoft luopui StoneGate-tuotemerkin nimest\xc3\xa4. Nykyisin yrityksen tuotteet kulkevat Stonesoft-nimell\xc3\xa4.'